1. ปัจจัยความเสี่ยง

ปัจจัยความเสี่ยงอันอาจจะเกิดขึ้นได้กับบริษัทสามารถจำแนกได้ 3 ประเภทดังนี้

1.  ความเสี่ยงที่เกี่ยวข้องกับการเปลี่ยนแปลงกฎหมาย ข้อบังคับ และนโยบายของรัฐบาล

  จากการที่บริษัทดำเนินธุรกิจทางด้านโทรคมนาคมซึ่งเป็นธุรกิจที่ต้องดำเนินงานภายใต้สิทธิของหน่วยงานรัฐ
  ในรูปแบบของสัญญาร่วมการงานในปัจจุบัน
  และต้องถูกกำกับดูแลโดยคณะกรรมการโทรคมนาคมแห่งชาติ (กทช.) ในอนาคต
  สิ่งที่จะมีผลกระทบกับบริษัทและผู้ประกอบการภายใต้สัญญาร่วมการงานของหน่วยงานรัฐที่เกี่ยวข้อง
  คือ การต้องแปรสัญญาร่วมการงานที่มีอยู่ให้เป็นที่เรียบร้อยก่อนการเปิดเสรีโทรคมนาคม
  เพื่อให้ผู้ประกอบกิจการ โทรคมนาคมทุกรายทั้งรายเก่าและรายใหม่ (รวมทั้ง
  องค์การโทรศัพท์แห่งประเทศไทยซึ่งแปรรูปเป็น บริษัท ทศท คอร์ปอเรชั่น จำกัด (มหาชน)
  ในวันที่ 31 ก.ค. 2545 และการสื่อสารแห่งประเทศไทย ซึ่งแปรรูปเป็น บริษัท กสท
  โทรคมนาคม จำกัด (มหาชน) ใน วันที่ 14 ส.ค. 2546) อยู่ภายใต้การกำกับดูแลของ กทช.
  และดำเนินการภายใต้กฎและข้อบังคับของ กทช. อย่างเท่าเทียมกัน
  เนื่องจากการแปรสัญญาร่วมการงานนั้นมีประเด็นในเรื่องหลักการและแนวทางในการแปรสัญญาร่วมการงาน
  ซึ่งยังไม่สามารถหาข้อสรุปได้ในปัจจุบัน ประกอบกับที่ผ่านมา กระบวนการสรรหา กทช.
  เพื่อมากำหนดกติกา รวมทั้งควบคุม
  และกำกับดูแลในเรื่องการประกอบกิจการโทรคมนาคมในอนาคต ก็ยังมีอุปสรรคหลายประการ
  จนต้องจัดตั้งคณะกรรมการสรรหาชุดใหม่ขึ้นมาดำเนินการ
  แต่ก็ยังไม่มีกำหนดเวลาที่ชัดเจนว่าจะได้ กทช. มาปฏิบัติงานจริงได้เมื่อใด
  เพราะขึ้นอยู่กับการพิจารณาของวุฒิสภา อันอยู่นอกเหนืออำนาจของฝ่ายบริหารที่จะกำหนดได้
  อันจะทำให้ขาดความชัดเจนในเรื่องสำคัญต่างๆ ในการประกอบกิจการโทรคมนาคม เช่น เรื่อง
  ค่าเชื่อมต่อโครงข่าย (Interconnection Charge) ว่าจะนำมาใช้เมื่อใด
  และในอัตราเท่าใด เป็นต้น

  อย่างไรก็ตามแม้ว่าบริษัทจะมีความเสี่ยงเบื้องต้นจากความไม่ชัดเจนในการแปรสัญญาร่วมการงาน
  ตลอดจนประเด็นต่างๆ จากการจัดตั้ง กทช.
  เพื่อกำหนดกรอบกติกาใหม่ในการประกอบกิจการโทรคมนาคม
  บริษัทก็ได้บริหารความเสี่ยงดังกล่าวโดยมีผู้รับผิดชอบเรื่องนี้อย่างจริงจัง
  ทั้งในด้านการติดตามข่าวสารอย่างใกล้ชิด และการให้ข้อมูลต่างๆ ที่ถูกต้องกับภาครัฐ
  เพื่อให้ภาครัฐกำหนดกฎเกณฑ์ใหม่ได้อย่างถูกต้อง อันก่อให้เกิดการแข่งขันที่เสรีและเป็นธรรม
  และไม่เกิดผลกระทบทางด้านลบกับบริษัท อย่างใดก็ตาม เมื่อเปิดเสรีโทรคมนาคมแล้ว
  0แม้ว่าจะมีผู้ประกอบการรายใหม่สนใจจะเข้ามาแข่งขันเพิ่มขึ้นก็ตาม
  ผู้ประกอบการรายใหม่ยังต้องเผชิญกับข้อจำกัดในการเข้าสู่ตลาด (Barrier to Entry)
  ทั้งในด้าน การสร้างฐานลูกค้าและเงินลงทุน ตลอดจนต้องใช้เวลาในการพัฒนาระบบเครือข่าย
  และช่องทางการตลาดให้สามารถแข่งขันได้ ดังนั้นปัจจัยเสี่ยงในเรื่องการเปลี่ยนแปลงกฎหมาย
  ข้อบังคับ และนโยบายของรัฐ ของบริษัทจึงไม่น่ากังวลเท่าใดนัก
  เพราะผู้ประกอบการทุกรายจะต้องดำเนินธุรกิจอยู่ภายใต้กฎเกณฑ์เดียวกัน บริษัทฯ
  ในฐานะผู้ประกอบการรายใหญ่ และได้มีการเตรียมตัวในเรื่องนี้เป็นอย่างดี
  อาจจะเปลี่ยนความเสี่ยงในเรื่องดังกล่าว มาเป็นความได้เปรียบทางธุรกิจได้อีกด้วย

1.2 ความเสี่ยงที่เกี่ยวเนื่องกับสถานการณ์การตลาดและการแข่งขัน

 - ความเสี่ยงจากการที่อุตสาหกรรมโทรศัพท์เคลื่อนที่ใกล้ถึงจุดอิ่มตัว

  จากสภาวการณ์ในช่วง 2 – 3 ปีที่ผ่านมา
  จำนวนผู้ใช้บริการโทรศัพท์เคลื่อนที่มีการเติบโตอย่างมาก
  อันเนื่องมาจากอิทธิพลของการแข่งขันทางด้านราคาอย่างรุนแรง ขณะที่ในปี 2546
  อัตราการเติบโตของจำนวนผู้ใช้บริการเริ่มมีแนวโน้มที่ลดลง
  ผลพวงในเชิงลบของการแข่งขันด้านสงครามราคาในช่วงปี 2545
  ทำให้ผู้ให้บริการบางรายที่ใช้กลยุทธ์ดังกล่าว ได้ลดบทบาทลง
  ในขณะที่ผู้ให้บริการรายอื่นได้นำกลยุทธ์ทางการตลาดเชิงสร้างสรรค์มาใช้เพื่อช่วงชิงลูกค้าในตลาดที่ยังคงหลงเหลืออยู่
  ด้วยปัจจัยต่างๆเหล่านี้
  อุตสาหกรรมโทรศัพท์เคลื่อนที่ของไทยอาจจะเรียกได้ว่าเริ่มที่จะเข้าใกล้จุดอิ่มตัว ยกเว้นเสียแต่
  กรณีที่ว่าเงื่อนไขการเปิดเสรีโทรคมนาคมจะเป็นปัจจัยที่ชักจูงให้ผู้ให้บริการรายใหม่เข้ามาทำการแข่งขันด้านราคาอย่างรุนแรงอีก
  ดังนั้นการเจริญเติบโตของธุรกิจนี้อาจไม่ได้ขึ้นอยู่กับอัตราการขยายตัวของฐานลูกค้าอีกต่อไป
  หากแต่จะขึ้นอยู่กับความสามารถในการหาแหล่งรายได้ใหม่ๆ
  เพื่อช่วยสร้างมูลค่าเพิ่มให้กับผู้ถือหุ้นได้อย่างต่อเนื่อง นอกจากนั้น
  ยังต้องมุ่งเน้นกลยุทธ์ทางด้านการรักษาฐานลูกค้าเพื่อป้องกันการแย่งชิงลูกค้าเดิมระหว่างผู้ให้บริการ

  บริษัทได้ตระหนักถึงความเสี่ยงดังกล่าว
  และมีแนวทางในการลดความเสี่ยงโดยมุ่งเน้นการสร้างรายได้จากบริการใหม่ อันได้แก่
  การให้บริการด้านการสื่อสารที่ไม่ใช่เสียง (Non-voice communication) และ
  การให้บริการสำหรับลูกค้ากลุ่มองค์กร (Enterprise Business service)
  สองบริการนี้จะเป็นตัวผลักดันสำคัญให้เกิดการขยายตัวของธุรกิจต่อไป

  ในด้านการบริการด้านการสื่อสารที่ไม่ใช่เสียง (Non-voice communication)
  บริษัทได้พัฒนาช่องทางบริการสื่อสารด้านข้อมูลไร้สาย (WAP Portal)
  โดยรวบรวมเทคโนโลยีและบริการที่หลากหลายไว้ที่เดียว
  โดยที่ลูกค้าสามารถเข้ามาใช้บริการได้ง่าย เพียงปลายนิ้วคลิ๊ก
  ซึ่งส่งผลทำให้บริการสื่อสารด้านข้อมูลไร้สายเริ่มได้รับความนิยมมากขึ้น
  และมีแนวโน้มของการใช้งานและการสร้างรายได้ให้บริษัทเพิ่มขึ้นอย่างต่อเนื่อง
  นอกจากนี้บริษัทได้จัดตั้งศูนย์วิจัยและพัฒนา (Future Lab)
  เพื่อคิดค้นพัฒนาบริการรูปแบบใหม่ขึ้นมาเติมเต็มความสมบูรณ์แบบให้กับโทรศัพท์เคลื่อนที่ที่สามารถตอบสนองความจำเป็นและความต้องการของผู้ใช้ได้ในทุกๆรูปแบบของการดำเนินชีวิต
  ยิ่งไปกว่านั้น บริษัทยังมุ่งหน้าสร้างสังคมแห่งการสื่อสารไร้สายไร้ขีดจำกัด (Wireless
  Society) โดยนำเสนอบริการไร้สายที่หลากหลายที่จะทำให้ชีวิตคนไทยดีขึ้น สะดวกสบายมากขึ้น
  และยังเป็นการวางรากฐานของการผนวกรูปแบบของบริการและธุรกิจต่างๆ เข้าด้วยกัน
  (Business Convergence) ตลอดจนการก้าวเข้าสู่วิวัฒนาการการสื่อสารไร้สายในยุคที่ 3
  (3G) ในอนาคตอันใกล้นี้

  ในด้านการบริการสำหรับลูกค้ากลุ่มองค์กร (Enterprise Business service)
  บริษัทเล็งเห็นถึงความต้องการที่แตกต่างขององค์กรในแต่ละธุรกิจ
  จึงได้วางรากฐานเพื่อการพัฒนาและการให้บริการรูปแบบที่พิเศษและเหมาะสมกับธุรกิจนั้นๆโดยเฉพาะ
  เพื่อช่วยให้ลูกค้าองค์กรเหล่านี้ดำเนินธุรกิจได้อย่างมีประสิทธิภาพและประสิทธิผลมากยิ่งขึ้น
  ความพยายามในการพัฒนาบริการสำหรับลูกค้ากลุ่มองค์กรเมื่อผนวกกับการพัฒนาบริการในรูปแบบที่ไม่ใช่เสียงรวมทั้งการสร้างสังคมแห่งการสื่อสารไร้สายไร้ขีดจำกัดมีศักยภาพในการผลักดันให้เกิดการขยายตัวของธุรกิจและรายได้ของบริษัท
  เนื่องจากลูกค้ากลุ่มองค์กรจะมีแนวโน้มการใช้บริการการสื่อสารที่ไม่ใช่เสียงสูงกว่าลูกค้าในกลุ่มอื่นๆ

  สำหรับความเสี่ยงจากการแย่งชิงฐานลูกค้า
  บริษัทได้มุ่งมั่นกับการสร้างสัมพันธภาพที่ดีกับลูกค้ามาโดยตลอด ดังตัวอย่างเช่น
  การเป็นผู้ริเริ่มจัดตั้งศูนย์บริการลูกค้าสัมพันธ์ (Call Center) เป็นรายแรกในปี 2540
  และได้นำแนวคิดการบริหารความสัมพันธ์กับลูกค้า (CRM : Customer Relationship
  Management) มาใช้ โดยมีทีมงานที่คอยสอดส่องดูแล
  และทำกิจกรรมเพื่อสร้างสัมพันธภาพที่ดีระหว่างลูกค้าและบริษัท
  การวิเคราะห์ฐานลูกค้าและความเข้าใจพฤติกรรมของลูกค้า (segmentation)
  เพื่อการนำเสนอบริการในรูปแบบที่หลากหลายและตอบสนองความต้องการที่แตกต่างกันของลูกค้าในแต่ละกลุ่ม
  การนำเทคโนโลยีสารสนเทศในการประมวลผลมาใช้ในการวิเคราะห์หาความสัมพันธ์ของพฤติกรรมการใช้งานเพื่อสร้างรูปแบบในการทำนาย
  (Predictive Model) ในมุมต่างๆ
  นอกจากนี้บริษัทได้พัฒนาระบบปฏิบัติการด้านการดูแลลูกค้า(C-Care Smart System)
  อันเป็นเทคโนโลยีที่ทันสมัย และ
  ระบบการสร้างให้ลูกค้าได้รับประสบการณ์ด้านบวกในการติดต่อและใช้บริการของบริษัท (CEM :
  Customer Experience Management) ที่จะทำให้ลูกค้าประทับใจในทุกจุดของการให้บริการ
  (Touch Point) และด้วยการดำเนินกิจกรรมการสร้างความสัมพันธ์ที่ดีกับลูกค้ามาอย่างต่อเนื่อง
  ทำให้บริษัทเชื่อมั่นว่า กลยุทธ์ดังกล่าว จะช่วยรักษาฐานลูกค้า และ
  สร้างความเชื่อมั่นให้กับผู้ใช้บริการได้ต่อไป

1.3 ความเสี่ยงด้านเทคโนโลยีและการปฏิบัติการ

1.3.1 ความเสี่ยงในการรับประกันคุณภาพของบริการเสริมที่ดำเนินการโดยผู้ให้บริการร่วม

  การที่บริษัทนำเทคโนโลยีใหม่ๆ ที่เกิดขึ้นในอุตสาหกรรมโทรศัพท์เคลื่อนที่เช่น GPRS และ
  Location Based Service มาเปิดให้บริการ เป็นการเปิดโอกาสให้บริษัทต่างๆ
  เข้ามาร่วมมือกับเอไอเอสในการให้บริการเสริมที่แปลกใหม่และหลากหลายให้กับลูกค้า
  ความร่วมมือดังกล่าวนี้ก่อให้เกิดการเชื่อมต่อกันเป็นเครือข่ายระหว่างบริษัทผู้ให้บริการระบบโทรศัพท์เคลื่อนที่
  บริษัทผู้ให้บริการเสริม และบริษัทผู้ผลิตเนื้อหา
  ในการทำงานร่วมกันภายใต้ข้อตกลงในการให้บริการอย่างเคร่งครัด ความผิดพลาด ณ
  จุดใดจุดหนึ่งย่อมส่งผลกระทบต่อคุณภาพของบริการเสริมที่ลูกค้าได้รับ
  ดังนั้นการควบคุมข้อตกลงในการให้บริการ
  และการประกันคุณภาพของบริการอย่างครบวงจรจึงเป็นสิ่งที่สำคัญยิ่งต่อการรักษาความพึงพอใจของลูกค้า

  อย่างไรก็ตาม ในขณะนี้หน่วยงาน GSMA (GSM Association)
  ซึ่งเป็นหน่วยงานกลางในอุตสาหกรรมโทรศัพท์เคลื่อนที่ระบบ GSM ได้กำหนด Open
  Architecture Platform
  เพื่อให้เป็นมาตรฐานในการเชื่อมต่อระหว่างระบบของผู้ให้บริการเสริมต่างๆ
  ซึ่งมาตรฐานดังกล่าวจะช่วยให้การควบคุมคุณภาพของบริการเหล่านี้ทำได้ง่ายขึ้น

  1.3.2 ความเสี่ยงที่เกิดจากการเปลี่ยนแปลงเทคโนโลยี

  ถึงแม้ว่าจะมีความเสี่ยงจากการเปลี่ยนแปลงเทคโนโลยีในระบบโทรศัพท์เคลื่อนที่
  ซึ่งกำลังเปลี่ยนแปลงไปสู่การสื่อสารข้อมูลความเร็วสูง และ การสื่อสารข้อมูลแบบมัลติมีเดีย
  แต่เทคโนโลยีดังกล่าวอาจไม่ส่งผลกระทบต่อบริษัทมากนักในอนาคตอันใกล้
  เนื่องจากลูกค้าส่วนใหญ่ โดยเฉพาะลูกค้าในส่วนภูมิภาค
  ยังนิยมเพียงการใช้งานขั้นพื้นฐานของโทรศัพท์เคลื่อนที่เท่านั้น อย่างไรก็ตาม
  บริษัทผู้ผลิตอุปกรณ์เครือข่าย และ ผู้ผลิตเครื่องลูกข่าย เริ่มปรับเปลี่ยนความสนใจ
  และโอนย้ายผู้เชี่ยวชาญที่มีความสามารถเพื่อพัฒนาผลิตภัณฑ์ในเทคโนโลยียุคที่ 3 (3G)
  การเปลี่ยนแปลงนี้มีผลให้บริษัทได้รับประโยชน์ในการได้รับบริการหลังการขายที่ดี
  เพื่อสนับสนุนอุปกรณ์ที่ใช้เทคโนโลยีทันสมัยต่อไปในระยะยาว

  บริษัทมีแนวโน้มที่จะพัฒนาเครือข่ายโทรศัพท์เคลื่อนที่ระบบดิจิตอล GSM
  ในปัจจุบันเพื่อปรับเปลี่ยนให้รองรับกับเทคโนโลยี 3G
  โดยการปรับปรุงระบบชุมสายและระบบสื่อสัญญาณเดิมที่มีอยู่ อย่างไรก็ตาม
  เทคโนโลยีดังกล่าวอาจยังไม่พร้อมสำหรับประเทศไทย
  เนื่องจากลูกค้าที่ต้องการใช้เทคโนโลยีดังกล่าวอาจจำกัดอยู่ในวงแคบ ดังนั้น
  บริษัทจึงต้องติดตามศึกษาความพร้อมของตลาด และพิจารณาความคุ้มค่าในการลงทุนอย่างใกล้ชิด
  จากการติดตามความคืบหน้าของเทคโนโลยี 3G อย่างต่อเนื่อง จะเห็นได้ว่าเทคโนโลยี 3G
  เริ่มได้รับการยอมรับว่าเป็นรูปแบบการให้บริการของระบบโทรศัพท์เคลื่อนที่ในอนาคต
  ซึ่งบริษัทก็พร้อมที่จะนำเทคโนโลยี 3G มาให้บริการในเวลาที่เหมาะสม

  1.3.3 ความเสี่ยงที่เกิดจากการเรียกเก็บค่าใช้บริการไม่ได้

  ถึงแม้ว่าลูกค้าส่วนใหญ่ของบริษัทเป็นลูกค้าที่ใช้บริการในระบบ Prepaid
  แต่รายได้หลักของบริษัทยังคงเป็นรายได้ที่ได้รับจากลูกค้าที่ใช้บริการในระบบ Postpaid
  รวมถึงรายได้จากการใช้บริการโทรข้ามแดนอัตโนมัติ (International Roaming)
  ซึ่งปัจจุบันบริษัทเรียกเก็บค่าใช้บริการโทรศัพท์เคลื่อนที่จากลูกค้าระบบ

  Postpaid เป็นรายเดือน
  ดังนั้นบริษัทยังคงมีความเสี่ยงในเรื่องหนี้สูญอันเนื่องมาจากการเรียกเก็บค่าใช้บริการไม่ได้

  อย่างไรก็ตาม บริษัทได้มีมาตรการในการบริหารความเสี่ยงนี้โดยใช้โปรแกรมคอมพิวเตอร์ระบบ
  Fraud Management
  ทั้งนี้บริษัทจะทำการระงับการใช้บริการของลูกค้าที่ค้างชำระเกินกว่ากำหนด นอกจากนั้น
  บริษัทสามารถลดความเสียหายดังกล่าวได้โดยกำหนดมูลหนี้สูงสุดของลูกค้าแต่ละราย (Credit
  Limit) ซึ่งขึ้นอยู่กับพฤติกรรมการใช้บริการและการชำระค่าบริการของลูกค้า โดยกำหนดว่า
  หากผู้ใช้บริการมีการค้างชำระหนี้บริษัทเกินกว่าจำนวนดังกล่าว
  ก็จะไม่สามารถใช้บริการโทรศัพท์เคลื่อนที่ได้จนกว่าจะมีการชำระเงินเรียบร้อย ดังจะเห็นได้จาก
  บริษัทมียอดหนี้สูญและหนี้สงสัยจะสูญลดลงมากถึง 1,980 ล้านบาทจากปีก่อน

  นอกเหนือจากการใช้ระบบ Fraud Management มาใช้ในการป้องกันความเสี่ยงแล้ว
  บริษัทยังมีการลงทุนในเรื่องของการพัฒนาระบบคอมพิวเตอร์ที่ใช้ในการบริหารฐานข้อมูลลูกค้า
  ซึ่งจะทำให้บริษัทมีระบบฐานข้อมูลที่มีประสิทธิภาพ
  เพิ่มศักยภาพในการบริหารฐานลูกค้าที่มีจำนวนมากและมีพฤติกรรมการใช้บริการที่แตกต่างกัน
  นอกจากนี้ บริษัทยังได้เน้นให้ทุกหน่วยงานภายในที่เกี่ยวข้องให้เพิ่มความเข้มงวดในการตรวจสอบ
  และป้องกันปัญหาดังกล่าว โดยมีมาตรการป้องกัน อาทิ

1.  การเพิ่มความสามารถในการตรวจสอบ CDR (Call Detail Record)
    ให้สามารถตรวจสอบรายละเอียดของการใช้โทรศัพท์ได้ทันที
    ในกรณีพบว่ามีการใช้โทรศัพท์ที่ผิดปกติ บริษัทสามารถยกเลิกการให้บริการได้

2.  การสามารถตรวจสอบประวัติของลูกค้าก่อนการรับจดทะเบียน (Black List
    Verification)
    เป็นการตรวจสอบว่าลูกค้าเคยมีประวัติการถูกปฏิเสธการให้บริการจากบริษัทหรือไม่

3.  มีการตรวจสอบเพิ่มเติมภายหลังการจดทะเบียน (Post Audit)
    เพื่อเป็นการยืนยันสถานะภาพของผู้ใช้บริการรายนั้นๆ

  จากการที่บริษัทสร้างความแตกต่างจากคู่แข่งด้วยคุณภาพของเครือข่าย และคุณภาพการให้บริการ
  โดยมิได้เน้นการแข่งขันด้านราคามากจนเกินไป ทำให้ลูกค้าส่วนใหญ่ที่ใช้บริการเป็นลูกค้าชั้นดี
  ซึ่งส่งผลให้บริษัทมีความเสี่ยงต่อการเรียกชำระเงินไม่ได้ต่ำกว่าผู้ให้บริการรายอื่น

1.3.4 ความเสี่ยงจากการสูญเสียผู้บริหารและพนักงาน

  บริษัทตระหนักดีว่า
  ความสำเร็จของการดำเนินธุรกิจตั้งอยู่บนพื้นฐานของการมีผู้บริหารและพนักงานที่มีความรู้ความสามารถ
  และมีความมุ่งมั่นในการทำงานให้บรรลุตามเป้าหมายที่วางไว้ ในช่วงปีที่ผ่านมา
  การสูญเสียด้านทรัพยากรบุคคลในระดับผู้บริหารและพนักงานที่มีทักษะ ความชำนาญ
  อันเป็นผลมาจากการแข่งขันจากผู้ให้บริการรายใหม่ลดน้อยลง แต่อย่างไรก็ดี
  สภาพเศรษฐกิจของประเทศที่เริ่มฟื้นตัวโดยมีอัตราการเติบโตทางเศรษฐกิจสูงเกินกว่า 6
  เปอร์เซ็นต์ ส่งผลให้ตลาดแรงงานภายนอกเปิดกว้าง
  และโอกาสที่บริษัทสูญเสียด้านทรัพยากรบุคคลในสายวิชาชีพต่างๆ มีเพิ่มมากขึ้น
  บริษัทได้กำหนดแผนรองรับโดยทำการพัฒนาฝึกอบรมพนักงาน เพื่อให้สามารถทำงานทดแทนกันได้
  และสรรหาผู้มีความรู้ความสามารถมาเสริมทีมงานอย่างต่อเนื่อง เพื่อลดผลกระทบดังกล่าว
  รวมทั้งดูแลให้ผู้บริหารและพนักงานที่มีความรู้ความสามารถ
  ได้รับผลตอบแทนการทำงานที่เหมาะสม
  ซึ่งนอกจากจะช่วยรักษาพนักงานให้ทำงานกับบริษัทสืบต่อไปแล้ว
  ยังกระตุ้นให้พนักงานมีแรงจูงใจในการทำงานให้มีประสิทธิภาพและมีคุณภาพที่สูงขึ้นอย่างต่อเนื่องด้วย

1.3.5 ความเสี่ยงในการขาดแคลนบุคลากรระดับผู้นำที่มีศักยภาพ

  ความเปลี่ยนแปลงอย่างรวดในธุรกิจโทรคมนาคมยังคงเป็นปัจจัยสำคัญอย่างต่อเนื่องตลอดมาส่งผลให้หลายๆ
  องค์กรต้องเผชิญกับความเสี่ยงในการขาดแคลนบุคลากรระดับผู้นำที่มีศักยภาพ (Future
  Leaders) ดังนั้น บริษัทจึงต้องค้นหาและพัฒนาทักษะของบุคลากรเฉพาะด้าน (Right Skills)
  เพื่อนำมาซึ่งความก้าว หน้าขององค์กรที่ยั่งยืน

  เพื่อรองรับกับความเสี่ยงดังกล่าว บริษัทจึงได้จัดให้มีโครงการ “ Talent Development
  Program”
  ซึ่งมีวัตถุประสงค์เพื่อเตรียมบุคลากรที่มีศักยภาพสูงไว้รองรับความเติบโตอย่างรวดเร็วของธุรกิจ
  พร้อมทั้งรักษาพนักงานที่มีความสามารถเหล่านั้นให้ก้าวหน้าไปพร้อมกับความสำเร็จของ เอไอเอส
  อย่างมั่นคง

1.4 ความเสี่ยงที่เกี่ยวข้องกับการเงินและภาวะเศรษฐกิจ

  ความเสี่ยงจากอัตราแลกเปลี่ยนเงินตราต่างประเทศ
  เนื่องจากลักษณะธุรกิจของบริษัทเกี่ยวข้องโดยตรงกับเทคโนโลยีจากต่างประเทศ
  ส่วนใหญ่เป็นรายการซื้อเครื่องโทรศัพท์เคลื่อนที่และอุปกรณ์โทรคมนาคมจากต่างประเทศ
  และการให้บริการโทรข้ามแดนอัตโนมัติ แม้ว่าบริษัทจะมี
  ภาระค่าใช้จ่ายที่เป็นสกุลเงินตราต่างประเทศ ที่อาจจะทำให้ต้นทุนของบริษัทเพิ่มขึ้นหรือลดลง
  อันเกิดจากความผันผวนของอัตราแลกเปลี่ยน
  แต่บริษัทก็มีรายได้ที่เป็นสกุลเงินตราต่างประเทศอันเกิดจากการให้บริการข้ามแดนอัตโนมัติ
  ซึ่งจะช่วยบรรเทาผลกระทบของอัตราแลกเปลี่ยนที่ผันผวนได้   อีกทั้ง
  บริษัทยังป้องกันความเสี่ยงดังกล่าวด้วยการใช้เครื่องมือป้องกันความเสี่ยงทางการเงินด้วยวิธีทำสัญญาซื้อขายเงินตราต่างประเทศล่วงหน้าเพื่อปิดความเสี่ยงดังกล่าว
  โดยจะพิจารณาจากเจ้าหนี้การค้าที่เป็นเงินตราต่างประเทศ
  ให้เหมาะสมกับสภาวการณ์ในขณะนั้นๆ  ซึ่ง   ณ วันที่ 31 ธันวาคม 2546
  บริษัทไม่มีสัญญาซื้อขายเงินตราต่างประเทศล่วงหน้าที่เปิดสถานะไว้
  และมีกำไรจากอัตราแลกเปลี่ยนเงินตราต่างประเทศ 12 ล้านบาท ดังนั้น
  บริษัทจึงไม่มีผลกระทบจากความเสี่ยงอัตราแลกเปลี่ยนเงินตราต่างประเทศ

  นอกจากนั้นความผันผวนของอัตราแลกเปลี่ยน น่าจะเป็นปัจจัยซึ่งเป็นผลกระทบจากภาวะเศรษฐกิจ
  จึงเป็นผลกระทบกับผู้ประกอบการทุกรายไม่เฉพาะเพียงบริษัทเท่านั้น
  และการที่บริษัทมีนโยบายในการระดมทุนภายในประเทศเป็นส่วนใหญ่
  ก็สามารถลดความเสี่ยงจากความผันผวนของอัตราแลกเปลี่ยนเงินตราต่างประเทศได้ในระดับหนึ่ง